Itinerari de L’esclau del Mercadal amb textos de la novel·la

1. Carrer de Canaders

1.1. I és que l’Hug [i el rei Pere III] havien nascut el mateix dia del mateix mes i del mateix any, el cinc de setembre de 1319, L’un, el rei, a Balaguer, fill del que aleshores era l’infant Alfons i de Teresa d’Entença. L’altre, l’Hug Sarrat, a Girona, al carrer de Canaders, en ple barri efervescent del Mercadal, fill de Joan Sarrar, mercader, i d’Elisenda Brugúes, pubilla d’un conegut apotecari de la ciutat. (p. 6)
1.2 Quan en Suliman va arribar, només hi havia una desena d’esclaus a tot Girona, la majoria dels quals eren propietat de les famílies benestants de la ciutat. Que un mercader del carrer de Canaders, tot i la fortuna que els rumors li atribuïen, fos propietari d’un esclau va ser un fet que no va passar desapercebut a la petita ciutat medieval dels quatre rius. (p. 10)
1.3 La casa dels Sarrat, tot i ser una de les més ben abillades del carrer de Canaders, no deixava de ser una casa senzilla recentment urbanitzat, amb molt de futur, això sí, però sense l’aparença senyorívola dels grans casal de l’altra banda de l’Onyar, sobretot els que s’arrengleraven al carrer de la Draperia, de la Ferreria Nova, a la plaça dels Cavallers o a la plaça de les Albergaries. Can Sarrat era una casa típica d’artesans o comerciants, amb una entrada, una botiga i un obrador a la planta baixa, i dues cambres i una cuina, que també servia de menjador i d’estar, al primer pis. (p. 15)
1.4 L`Hug va baixar pel carrer de Canaders en una correguda i no va parar fins que va ser al riu. De lluny, va veure el cadafal on tenien exposat en Suliman. Mitja dotzena de soldats hi feien guàrdia. L’esclau, sense beure ni menjar i sotmès a la tortura dels assots, ja era més de l’altre món que d’aquest. Però l’Hug confiava cegament en la força interior del seu amic i sabia que no es moriria, que superaria aquell suplici i tornaria a casa, on ell el curaria de les ferides i li donaria menjar i beure. (p. 100)
2. Plaça de l’Areny

2.1. Amb un nus a la gola i l’estómac regirat, va travessar el riu pel gual, que era allà mateix, i es va arrecerar sota les primeres arcades que en aquell temps construïen a la plaça de l’Areny, just a l’altra banda d’on en Suliman, en aquell moment, era assotat públicament. (p. 86)
2.2. Prop de les voltes, una font de pedra oferia als vianants un abundant doll d’aigua neta i fresca. L’Alamanda va mullar el seu mocador i el va passar per la cara de l’Hug. El noi li va poder veure els ulls immensament tristos i també va observar els caminets que havien deixat les llàgrimes sobre les seves galtes. (p. 89)
2.3. Van travessar el riu pel pont de les Peixateries i gairebé corrien entre la gent i els carros per no arribar més tard a casa. Però vet aquí que, quan eren a punt de tombar el carrer de Canaders, just al costat de la font on uns poc dies abans l’Alamanda havia parlat amb l’Hug, la noia els va sortit al pas amb els ulls esverats. Anava amb els cabells esbullats i es notava que havia plorat. També duia el senyal d’uns dits a la seva galta. (p. 183-184)
2.4. Va arribar a l’areny amb la respiració alterada, de tant córrer. Tenia els cabells xops de suor i les galtes enceses, i les cames li tremolaven. Es va aturar un moment, amb les mans sobre el pit, intentant que el cor recuperés el batec habitual. Va veure els soldats fent guàrdia al costat del cep. En Suliman, ara que l’Hug el veia des de darrere, des del mur que protegia la ciutat de les crescudes imprevisibles de l’Onyar, tenia l’esquena en carn viva. Una munió de mosques s’arremolinaven al voltant d’aquell cos inert, que penjava del cep com un ninot. (p. 116-117)
2.5. -Ets molt bo Suliman, i et mereixes grans coses.

   I, dit  això, va recollir la petita garrafa d’aigua que havia deixat a terra, se la va amagar sota la capa que duia i es va allunyar del cadafal en silenci. En Suliman va seguir amb la mirada la figura gràcil i delicada de la noia que s’acostava al riu i buscava el gual per travessar-lo. Després, una boira trencada, com tires d’un vel molt tènue, se la va empassar. I una solitud punyent i dolorosa va envair en Suliman, tot i que en els seu cor notava una escalfor estranya que, fins en aquell moment, no havia sentit mai. (p. 136)

3. Pont de Framenors

Eren a punt de travessar el pont de Framenors, també dit de pedra, i mirant cap al sud, al peu del mur de l’areny, però de la banda del riu, podien contemplar l’estesa de gent que s’arremolinava al voltant del pedestal de pedra custodiat per un grapat de soldats les llances dels quals brillaven intensament sota el sol del migdia. Damunt del pedestal hi havia el cep. I, en la distància, l’Hug va endevinar la figura d’en Suliman fermat a la fusta. (p. 82-83)
4. Plaça de la Fruita

   -No m’ho crec. Li contestà en Jucef, mentre espellofava un grapat d’avellanes que acabava de comprar en una parada de la plaça de la Fruita-. Si està escrit que sigui l’arquebisbe qui li posi la corona, segur que ha passat així. Per més rei que sigui en Pere i per més pretensions que tingui, no pot començar el seu regnat  fent enfadar el bisbe. (p. 6)
5. Plaça de les Cols

De bon matí, doncs, l’Hug se’n va anar cap a la plaça de les Cols, a buscar les parades d’on sabia que la seva mare era una assídua clienta. Però va passar-hi de llarg. I, sense remordiment, perquè estava convençut que tot el que feia era justament el que li tocava fer, es va encaminar al barri dels jueus. (p. 138)
6. Plaça de les Albergaries

6.1.  El fet de la coronació del nou comte rei era comentat un parell de mesos més tard a la plaça de les Albergaries de Girona per dos jovencells que es resguardaven del sol ponent de la incipient primavera sota els porxos de la plaça. L’Hug Sarrat era fill d’un mercader gironí i en Jucef  Salandí era un noi jueu de mirada viva i intel·ligent (p. 5)
6.2. En Jucef anava amb tres o quatre amics com ell, i l’Hug estava sol, perquè esperava que el seu pare acabés de descarregar el carro, que aquell dia el duia ple de bótes de vi, a la plaça de les Albergaries. (p. 87)

7. Carrer dels Abeuradors

Però en Jucef es va quedar amb les ganes de saber quines eren les grans coses que faria el seu amic de l’ànima. Perquè, just en aquell moment, per la cantonada del carrer dels Abeuradors, va aparèixer la mare de l’Hug, seguida d’en Suliman, que anava carregat de cabassos plens de verdures de carn i de fruites. En veure-la, en Jucef va arrencar a córrer com un esperitat enmig de la gent i de les carretes. Al cap d’uns segons, la seva figura esprimatxada havia desaparegut e l’entrada de la Ferreria Nova, camí del cal. (p. 7)
8. Plaça dels Cavallers

Els pares volen que sigui mercader i que em casi amb una pubilla de la plaça dels Cavallers. I jo no faré res d’això. Em sap greu contradir-los, perquè sé que volen el millor per a mi. Però el meu destí es anar a servir el rei. Està escrit en algun lloc, segur. Si no, per què havia de néixer el mateix dia que ell? (p. 110)

9. Carrer Major del Call

9.1 Llavors, amb qualsevol excusa, l`Hug sortia al carrer i, amb una corredissa, es plantava al Carrer Major del Call, a veure si tenia sort i veia el seu amic, Només un cop a la setmana, o dos si comptem la missa dels diumenges, l’Hug feia el que tocava: un seminarista que vivia al Mercadell, a tocar de les escales de la catedral, l’ensenyava de lletra, juntament amb una colla de quatre o cinc joves més com ell, que, sense cap intenció de vestir-se hàbits, també tenien ganes d’aprendre a llegir i a escriure. (p. 25)
9.2 No se sap, però, ni a quina edat va morir ni a on. Hi ha qui afirma que, abans de morir, va fer un viatge a terres catalanes, perquè va tornar amb unes peces de drap d’un lloc anomenat Banyoles- Hi ha també qui diu que, en aquell viatge, se’l va veure passejant pel call gironí, al costat d’un jueu venerable, de professió enquadernador, i d’un soldat del rei en Pere que passava uns dies de descans a la ciutat que l’havia vist néixer. I que tots tres, una tarda, acostar fins a un mas de Sant Gregori on la mestressa els va convidar a berenar.

   Però to plegat és molt incert. (p. 200-201)

10. Carreró de l’Ardiaca

Caminant tot darrere seu, aviat van ser al carreró de l’Ardiaca, davant d’una porta estreta on, a la dreta, en una petita escletxa a la pedra, hi penjava, com en totes les cases del barri jueu, un pergamí enrotllat tancat en un estoig de forma cilíndrica. El pergamí, anomenat mezuzà, contenia, per una banda passatges del Deuteronomi amb caràcters hebreus. Al revers, s’hi escrivia només el nom de Déu, Xadai, que vol dir  Omnipotent. (p. 101-102)
11. Portal de Sobreportes

L’Hug, des del portal de Sobreportes, veié com la comitiva baixava pel carrer del Llop. Després enfilaria el carrer de Pedret i continuaria fins a arribar al cementiri on els jueus van enterrar, durant segles, els seus difunts. (p. 115)
12. S’hi poden afegir altres fragments... 

